མིའི་རིགས་བསྐལ་བ་ཡ་ཐོག་གི་སྤྱི་ཚོགས་ནས་འཕེལ་རྒྱས་སོང་ནས་ད་ལྟའི་བར་བགྲངས་བྱ་གྲངས་ལས་འདས་བ་ཞིག་སོང་ཟིན་མོད།ཡིན་ནའང་བདེ་བའི་སྐོར་གྱི་ངོས་འཛིན་ལྟ་ཚུལ་མ་གཅིག་པའི་རྩོད་གཞིའི་གནས་སུ་གྱུར་ཡོད།འཇིག་རྟེན་ལྟ་ཚུལ་ལས་ཀུན་ཁྱབ་ཀྱི་འཇིག་རྟེན་ལྟ་ཚུལ་གྱི་ཟུར་ནས་བལྟས་ན་བརྩམས་ཆོས་འདི་གཉིས་ནང་གི་ལྟ་ཚུལ་དེ་ཡང་དག་པ་ཞིག་ཡིན་པ་སྨྲ་མ་དགོས་པ་ཞིག་རེད།ས་སྐྱ་ལེགས་བཤད་ནང་དུ།རང་དབང་ཐམས་ཅད་བདེ་བ་སྟེ།།གཞན་དབང་ཐམས་ཅད་སྡུག་བསྔལ་ཡིན།།ཞེས་གསུངས་པ་ལྟར་ན།གཞན་དབང་དུ་མ་སོང་བར་རང་གི་བསམ་སྤྱོད་སོགས་ལ་རང་དབང་དང་ལྡན་པ་ནི་བདེ་བ་དང་གཞན་གྱི་དབང་དུ་གྱུར་བ་ནི་སྡུག་བསྔལ་ཡིན་པ་ཚིགས་བཅད་ཤོ་ལོ་ཀ་གཉིས་ཀྱི་ནང་དུ་ཉུང་ཞིང་ཉིང་བཅུད་ལྡན་པའི་སྒོ་ནས་བྲིས་ཡོད།ཡང་ནོར་གྱི་མཆོག་ནི་སྦྱིན་པ་སྟེ།།བདེ་བའི་མཆོག་ནི་སེམས་བསྐྱེད་པ།།རྒྱན་གྱི་མཆོག་ནི་ཐོས་པ་སྟེ།།གྲོགས་པོའི་མཆོག་ནི་མི་བསླུ་བའོ།ཞེས་པ་ལས་སེམས་བསྐྱེད་པ་ནི་བདེ་བའི་མཆོག་ཏུ་ངོས་བཟུང་ཡོད་ལ།བདེ་བ་ཡང་མི་མི་འདྲ་བ་ལ་བརྟེན་ནས་ངོས་འཛིན་ཚུལ་མི་གཅིག་པ་ཡང་བསྟན་ཡོད་དེ།བླུན་པོ་འབྱོར་པ་ཐོབ་ན་བདེ།།སྐྱེས་མཆོག་ཐམས་ཅད་བྱིན་ན་བདེ།།མཛེ་ཅན་ཕྲུགས་ན་བདེ་བར་འཛིན།།མཁས་པ་མཛེ་ལ་འཇིགས་པར་ལྟ།།ཞེས་པ་ལས་བླུན་པོ་ཞིག་ཡིན་ན་རྒྱུ་འབྱོར་བ་ཐོབ་ཚེ་བདེ་བ་རུ་མཐོང་བ་དང་།སྐྱེས་བུ་དམ་པ་ཞིག་ཡིན་ཚེ་རྒྱུ་ནོམ་པ་སོགས་མ་སེམས་ཅན་ལ་བྱིན་ན་བདེ་བར་མཐོང་བ་ཡང་བཤད་ཡོད།ད་རུང་བདག་གཞན་གཉིས་ཀྱི་རང་གི་བདེ་བ་བཤད་ཡོད་པར་མ་ཟད།མཁས་པར་གྱུར་ཀྱང་ང་རྒྱལ་སོགས་མེད་པར་ངང་རྒྱུད་ཞི་ཞིང་དུལ་བ་དང་།དཔོན་ཆེན་དང་།སྐྱེས་ཆེན་སོགས་ཀྱིས་རང་ལས་དམན་པའམ་ཞན་པ་ཚུལ་བཞིན་དུ་ལེགས་པར་བསྐྱངས་ན་གཞན་གྱི་བདེ་བ་ཡིན་པར་མ་ཟད་རང་ལ་ཡང་ཕན་པ་བསྟན་ཡོད།ཡིན་ནའང་སངས་རྒྱས་ཆོས་ལུགས་ཀྱི་རྩོད་སྒྲུབ་ལྟ་བ་དང་ནང་དོན་རིག་པའི་ལྟ་བས་ཀྱང་ཟིན་ཡོད་དེ།ཡང་དེ་རུ།ནོར་གྱིས་མ་གདུང་སུ་ཞིག་ཡོད།།རྟག་ཏུ་བདེ་བར་བསྡད་པ་སུ།།བདེ་དང་སྡུག་བསྔལ་ཐམས་ཅད་ཀྱང་།།དབྱར་དགུན་བཞིན་དུ་བརྗེ་བར་འགྱུར།།འདུ་འཛི་སྤངས་བ་བདེ་བ་སྟེ།།མིན་ན་བཟང་བོ་རྣམས་དང་འགྲོགས།།དུག་སྦྲུལ་གསོ་བ་གང་ལ་རུང་།།གསོ་ན་བཟླས་བརྗོད་བརྩོན་པར་བྱ།།ཞེས་པ་ལས་བདེ་བ་རྟག་དུ་མེད་པ་ནི་དབྱར་དགུན་བཞིན་དང་འདྲ་བ་སོགས་ནང་བསྟན་གྱི་རྟེན་འབྱུང་གི་དོན་དང་སྦྱར་ཡོད་པར་མ་ཟད།འདུ་འཛི་སྤངས་ན་བདེ་བ་ཐོབ་པས་དེ་སྤོངས་བར་ཡང་སྐུལ་ཡོད།